曹勋
苦雨吟
巫山埋空晓光没，寒入风声散萧瑟。
滴沥深摧十二峰，峡江涨白洗青壁。
群阴寂寂蔽阳乌，摇荡春愁满南国。
何当羲御驻中天，为我驱除风雨黑。
蜚廉先驱走寰宇，列缺挥鞭起龙虎。
郁仪顿辔潜海隅，九野冥冥暗风雨。
饥鸢跕翅堕曾穹，军鼓无声如击缶。
青苔绿砌上高堂，檐溜侵窗入烟雾。
南山山叟桂为薪，四海横流阻行路。
安有王春四百八十时，萧萧风雨迷朝暮。
我原得娲皇炼石补此破漏天，令三光继明，
万物可睹，免使百万亿苍生憔悴困泥土。